Viirupöllön ja sen poikasten ampuminen pönttöön on itsesuojelua, linjasi oikeus – Ympäristörikosten tuomiot ovat Suomessa olemattomia

Taloudelliset intressit ovat ympäristörikoksissa mukana lähes aina, ja hyöty voi olla merkittävä. Tutkinta kuitenkin lopetetaan huomattavasti yleisemmin kuin muissa rikosasioissa.

Ympäristörikokset ovat Suomessa taloudellisesti kannattavia, kiinnijäämisriski on alhainen ja tuomiot olemattomia tai lieviä. Myös tutkintaa rajoitetaan huomattavasti enemmän kuin muissa rikosasioissa.

Tilanne on huolestuttava, sanoo kihlakunnansyyttäjä, yliopistotutkija Leila Suvantola Itä-Suomen yliopistosta. ”Ympäristörikollisuus on pahimman luokan harmaata taloutta. Se vaikuttaa kaikkien hyvinvointiin ja aiheuttaa suuria yhteiskunnallisia kustannuksia, mutta rikoksentekijä saa taloudellisen hyödyn”, hän sanoo.